Det er en forkert vej at gå at lade EU lægge en bund for, hvor lav selskabsskatten kan være i medlemslandene.

Det mener både regeringspartierne Liberal Alliance og Konservative samt Dansk Erhverv.

Det var ellers netop sådan en bundsats, som statsminister Lars Løkke Rasmussen foreslog tidligere i dag på Ventres EU-topmøde.

Det skal forhindre, at EU's lande underbyder hinanden på selskabsskatten for at tiltrække udenlandske investeringer.

Selskabsskat i Europa: Der er stor forskel på, hvor høj skat de forskellige EU-lande opkræver fra selskaber: Belgien: 29,6 procent. Danmark: 22,0 procent. Irland: 12,5 procent. Malta: 35,0 procent. Sverige: 22,0 procent. Ungarn: 10,8 procent. Kilde: EU's skatteopgørelse fra 2018, som er de nyeste tal.

Farlig vej at gå

På Twitter har Konservatives Mette Abildgaard kommenteret, at EU ikke skal diktere dansk skattepolitik.

Det er Joachim B. Olsen, som er skatteordfører for Liberal Alliance, fuldstændig enig i.

- Skattesatser er noget, de enkelte lande skal beslutte. Det er helt legitimt, hvis demokratiske lande beslutter at have en selskabsskattesats på 0, lige som det er helt legitimt, hvis et land beslutter sig for en sats på 50 procent, siger han

Han frygter desuden, at forslaget er et symptom på en mere EU-venlig retning hos regeringens største parti, Venstre.

- Hvis man går ned ad den her sti og begrænser råderummet for, hvad vi demokratisk må beslutte i vores lande, så stopper det ikke her. Så kommer der andre punkter om, hvad vi må gøre og ikke må gøre, siger han.

Konkurrence er godt

Og en konkurrence mellem landene er sundt. Sådan lyder det nu fra flere sider.

Hvis man går ned ad den her sti, [...] så stopper det ikke her. Joachim B. Olsen, skatteordfører, Liberal Alliance.

- Vi så helst, at vi havde en konkurrence på selskabsskatten. Vi er et lille land, og hvis alle har den samme selskabsskattesats, mener vi ikke, at vi er konkurrencedygtige længere, siger Jacob Ravn, som er skattepolitisk chef i Dansk Erhverv.

Selskabsskatten i Danmark har siden 2016 ligget på 22 procent. Lande som Belgien og Frankrig ligger højt med henholdsvis 34 og 29,6 procent, mens Irland og Ungarn ligger lavt med 12,5 og 10,8 procent.

Og netop Irland er et land, det ville give mening at skæve til, når det kommer til selskabsskatten, mener Jacob Ravn.

- Irland er lykkedes med at være et attraktivt land for investeringer. Vi kan også se, at de får mange flere penge i kassen på deres selskabsskat, fordi så mange firmaer gerne vil ligge der, siger han.